Ночь перед Рождеством - Vladislav Starevitš    Mõnda aega tagasi oli meil taas juttu Gogolist, tema Mirgorodi tontidest ja ühes  sellega ka  Dikanka-nimelisest külast. Vahepealsel ajal õnnestus aga hankida ka ajaloolisi teoseid ning vaadata neid külmal ja kõledal suveõhtul.    Starevitš, V. on ju teada-tuntud mees ning tema "Operaatori kättemaks" üleilmselt tuntud teos, mis edestab Ray Harryhausenit 40 aasta jagu ja ei ole sugugi halvem. Käesolev klassikaline teos meenutab paraku rohkem tavalist mängufilmi, kuigi ka siin on omad hetked. Animatsioonipioneeri kätetöö hulka kuuluvad siin kuradi lend ja see, kuidas ta enne Potjomkini audientsi Vakula taskusse poeb. Omaette saavutusena tuleb aga märkida kuradile tehtud grimmi, mis ühenduses Ivan Mozžuhhini näitlejatööga on ülejäänud looga võrreldes teisest kaalukategooriast. Ja tundub, et ega Gene Simmonski oma grimasse ise välja mõelnud.    Ma usun, et kui uuendatud heliriba ei oleks "Frau  Mjulleri" (tegelikult aga Marksheider Kunst jt) loodud, siis oleks seda filmi hulga igavam vaadata. Nüüd aga sobib ta tänu oma mänglevale taustale koguni igasse okasiooni, olgu selleks pulm, katsik või pidulik õhtusöök kolmele.    Aleksandr Rou töö juures oli kasutatud pildikesi võrdlemaks uue ja vana aja kunstnike nägemust Gogoli kirjatöödest. Lisame siis siiagi mõned parasaegsed tõmmised samadest episoodidest.